b'\n_START_ARTICLE_\nSeppo Pietik\xc3\xa4inen\n_START_PARAGRAPH_\nSeppo Antero Pietik\xc3\xa4inen (s. 2. hein\xc3\xa4kuuta 1949 Pieks\xc3\xa4m\xc3\xa4ki) on  toimittaja, sanoittaja, kirjailija ja ohjaaja, joka k\xc3\xa4vi koulua Jyv\xc3\xa4skyl\xc3\xa4ss\xc3\xa4 ja Tampereella._NEWLINE_Pietik\xc3\xa4inen opiskeli Lontoossa London International Film Schoolissa filmialaa vuosina 1978-1979. Sielt\xc3\xa4 palattuaan h\xc3\xa4n toimi Soundin toimittajana, valokuvaajana, toimitussihteerin\xc3\xa4 ja kirjakustantamon vet\xc3\xa4j\xc3\xa4n\xc3\xa4._NEWLINE_Vuonna 1986 Pietik\xc3\xa4inen siirtyi Yleisradion TV1:n palvelukseen, jossa h\xc3\xa4n toimitti ja juonsi mm. talk-show sarjoja Kirjan kannet kiinni, Cosi fan tutti ja Nostalgiakes\xc3\xa4 sek\xc3\xa4 yhdess\xc3\xa4 Maria Guzeninan kanssa popmusiikkisarjoja Soundcheck sek\xc3\xa4 Linnunradan pianobaari. Yhdess\xc3\xa4 Walter de Campin kanssa Pietik\xc3\xa4inen teki keskustelua her\xc3\xa4tt\xc3\xa4neen TV1:n dokumenttisarjan Verhojen takaa, jossa esiteltiin Helsingin alakulttuuripiirej\xc3\xa4._NEWLINE_Vuosien 1997-2006 v\xc3\xa4lisen\xc3\xa4 aikana Pietik\xc3\xa4inen ty\xc3\xb6skenteli juontajana ja musiikkitoimittajana Yleisradion eri radiokanavilla._NEWLINE_Pietik\xc3\xa4inen on ohjannut populaarimusiikkiaiheisia filmidokumentteja.'